ด่วน! PTTEP จ่อผลิตS1ตามเดิม หลัง “นายกฯ” งัดม.44แก้ปัญหาพื้นที่สปก.
ด่วน! PTTEP จ่อผลิตปิโตรเลียมในโครงการ S1 ตามเดิม หลัง "นายกฯ" งัดม.44 แก้ปัญหากรณีใช้พื้นที่สปก.ในการผลิตปิโตรเลียม คาดประกาศใช้สัปดาห์หน้า
13 มิ.ย. 2560

สืบเนื่องจากกรณีที่เมื่อวันที่ 1 มิ.ย.60 ที่ผ่านมา ศาลปกครองปกครองสูงสุดได้มีคำพิพากษาให้เพิกถอนระเบียบคณะกรรมการปฏิรูปที่ดินเพื่อเกษตรกรรม เรื่องการให้ความยินยอมในการนำทรัพยากรธรรมชาติ ในเขตปฏิรูปที่ดินไปใช้ประโยชน์ตามกฎหมายอื่น ซึ่งกรณีดังกล่าว ส่งผลให้กรมเชื้อเพลิงธรรมชาติ แจ้งผู้ประกอบการปิโตรเลียม หยุดการผลิตปิโตรเลียมที่มีการดำเนินการอยู่ในพื้นที่ของสำนักงานการปฏิรูปที่ดินเพื่อเกษตรกรรม (ส.ป.ก.) เป็นการชั่วคราว
จึงส่งผลให้ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ต้องหยุดผลิตปิโตรเลียมในพื้นที่ส.ป.ก. ในโครงการ S1 เป็นการชั่วคราว ตั้งแต่วันที่ 3 มิ.ย.ที่ผ่านมา ซึ่งเป็นไปตามคำสั่งศาลปกครองสูงสุดที่มีคำพิพากษาเมื่อวันที่ 1 มิ.ย.60
โดยให้เพิกถอนระเบียบคณะกรรมการปฏิรูปที่ดินเพื่อเกษตรกรรม เรื่องการให้ความยินยอมในการนำทรัพยากรธรรมชาติในเขตปฏิรูปที่ดินไปใช้ประโยชน์ตามกฎหมายอื่น กรมเชื้อเพลิงธรรมชาติจึงแจ้งให้ผู้รับสัมปทานบนบกทุกรายหยุดกิจกรรมการผลิตปิโตรเลียมที่มีการดำเนินการอยู่ในพื้นที่ส.ป.ก.เป็นการชั่วคราว
ขณะที่ล่าสุด พล.อ.ประยุทธ์ จันทร์โอชา นายกรัฐมนตรี ในฐานะหัวหน้าคณะรักษาความสงบแห่งชาติ (คสช.) กล่าวภายหลังประชุมคณะรัฐมนตรี (ครม.) ในวันนี้ (13 มิ.ย.) เกี่ยวกับการออกประกาศคำสั่งตามมาตรา 44 ในการแก้ปัญหากรณีการใช้พื้นที่ ส.ป.ก.ในการผลิตปิโตรเลียม ว่า คาดว่าน่าจะออกประกาศได้ในสัปดาห์หน้าหลังจากที่ได้มีการหารือกันเรียบร้อยแล้ว
ด้าน ราคาหุ้น PTTEP ปรับตัวลงมาอย่างต่อเนื่อง นับตั้งแต่วันที่บริษัทแจ้งตลาดหลักทรัพย์ถึงประเด็นข่าวหยุดการผลิตในพื้นที่ ส.ป.ก. โครงการเอส 1 โดย ณ วันที่ 2 มิ.ย.60 ราคาหุ้นอยู่ที่ 90.00 บาท ขณะที่ปัจจุบันราคาหุ้นอยู่ที่ระดับ 87.00 บาท คิดเป็นการปรับตัวลดลงทั้งหมด 3 บาท หรือคิดเป็น 3.33%